ՌԴ նախագահ Վլադիմիրն Պուտինի միջնորդությամբ Հայաստանի և Ադրբեջանի նախագահներ Սերժ Սարգսյանի և Իլհամ Ալիևի երկար սպասված հունիսյան հանդիպումը Սանկտ Պետերբուրգում ավարտվեց եռակողմ հայտարարության ստորագրմամբ: Արդեն հրապարակված հայտարարության մեջ նշվում է, որ Հայաստանի և Ադրբեջանի նախագահները վերահաստատել են Վիեննայում ս.թ. մայիսի 16-ին կայացած հայ-ադրբեջանական գագաթնաժողովի պայմանավորվածությունները` ուղղված հակամարտության գոտում իրավիճակի կայունացմանը և խաղաղ գործընթացի առաջընթացին նպաստող մթնոլորտի ստեղծմանը: Նրանք համաձայնել են հակամարտության գոտում միջազգային դիտորդների թվաքանակի ավելացմանը: Հայտարարության մեջ նաև նշվում է, որ բովանդակային քննարկում է կայացել ԼՂ հիմնահարցի կարգավորման շուրջ, և կողմերը փաստել են «մի շարք հարցերի կապակցությամբ փոխըմբռնման հասնելու հանգամանքը, որոնց լուծումը հնարավորություն կընձեռի պայմաններ ստեղծել առաջընթաց արձանագրելու ԼՂ հիմնախնդրի կարգավորման հարցում»: Կողմերը պայմանավորվել են շարունակել կանոնավոր շփումները եռակողմ ձևաչափով՝ «ի հավելում ԵԱՀԿ Մինսկի խմբի համանախագահների աշխատանքի…»: